Saatesari "Kaevutee" oli telehooajal 1987/1988 eetris üle nädala. Vahenädalal näidati kordust. Televisiooni ja raadio komitee informatsiooni- ja arvutuskeskuse paneeluurimuse "Eesti raadio ja Eesti televisiooni saadete kuulatavusest-vaadatavusest erinevate aastate I kvartalites" tulemuste alusel oli "Kaevutee" põhisaate vaadatavus õhtusel ajal 37,8%, ehk 245 700  vaatajat (1% vastas ca 6500 eestlasele vanuses 10-70 aastat). Võrdluseks võib tuua EMORi, küll mõneti teise metoodika järgi tehtud uurimused (näiteks arvestatakse vaatajaid alates 4. eluaastast) märtsis 2004. "Kodu keset linna" reiting - 222 000 vaatajat. TREND märtsis 2004: TV3 ~ 25%; Kanal 2 ~ 20%; ETV ~15-18%.